精思觀崔道士授劍柏中劍常吼若雷
作者：李廌
朝代：宋

paragraphs: 陰陰老栢森庭牖，外脫中空若虛缶。
崔仙授劍栢遂神，劍氣騰天劍聲吼。
頃年天師受丹訣，此地精思歲華久。
玉函金匱發靈崖，因使陰符誣虎口。
殿中真人道玄筆，筆妙飛揚傳不朽。
霜髮羽人逢白叟，間歲已聞踰九九。
神游八極吾所願，道骨仙風愧無有。
欲賦大鵬思子微，恐爾年齡亦爲偶。